title: Sienita
text: A Sienita ye una roca plutonica formata por feldespatos potasicos predonando respecto a la plachiclasa y chicotas cantidatz de quarz u feldespatoides, correspondendo a lo campo 7 d'o diagrama de Streckeisen.
  
  Composición 
  
  Os feldespatos potasicos representan entre o 65 y o 90% de totz os feldespatos y gosa estar a ortoclasa pertitica, pocas vegatas microclina. A plachioclasa ye entre o 10 y o 35% d'os feldespatos y ye oligoclasa u andesina, poquismas vegatas labradorita.
  
  O contenito en quarz ye por un regular entre o 0 y o 5% d'a suma d'o volumen conchunt d'o quarz y os feldespatos, y si ye d'entre 5 y 20% ye una variant d'a sienita dita quarz-sienita u sienita con quarz. Quan no bi ha quarz podemos trobar-ie feldespatoides, rarament olivín. Atros minerals que pueden estar presents son a hornblenda ya biotita.
  
  Os minerals accesorios son o diopsido, a esfena, a magnetita, a titanomagnetita, a ilmenita, l'allanita, o granat, o zircón,l'apatito y a fluorita. Si no bi ha quarz podemos trobar tamién como accesorio o corindón.
  
  Si o contenito en minerals escuros sobrepara o 35% a variant d'a sienita se diz melanosienita, y si ye de chos o 10% ye una leucosienita. En as quarz-sienitas se consideran atros porcentaches, respectivament o 30% y o 5%
  
  Textura 
  
  Son rocas de mida de gran meya a gruesa. Os feldespatos alcalins forman un rete de cristals tabulars, a sobén con a macla de Calsbad. Os atros minerals son en os entresillos. Ocasionalment puet haber-ie una textura fluidal.
  
  Etimolochía 
  Prene o nombre d'o chacimiento de Syena (Echipto). Manimenos en a clasificación actual, con o diagrama de Streckeisen, as rocas d'ixe chacimiento se consideran granitos por tener més d'o 20% de quarz.
  
  Aplicacions 
  
  Qualques variants d'a sienita se fan servir como recholas u pa cubrir fronteras en os locals. A part d'a quarz-sienita se fa servir muito a larvikita, con una color grisa y un aspecto diferent de tot a las sienitas tipicas.
  
  En as fronteras d'as casas en Zaragoza se fa servir como roca ornamental quarz-sienitas que reciben explicitas denominacions comercials como Rojo Imperial, Rojo Águila, Rosso Bat, Rosso Perla, Rojo África, Rojo Kapustinski (quarz-sienitas royas) y Baltic Brown (quarz-sienitas escuras con textura Rapakivi).<ref> Leonor Carrillo Vigil, Josep Gisbert Aguilar: Pero ¿ hay rocas en la calle?. Guía de rocas ornamentales. Ayuntamiento de Zaragoza, 1993.</ref>
  
   Referencias 
  
   Bibliografía 
    Walter Maresh, Olaf Mendenbach: Las Rocas''. Guías de Naturaleza Blume. 1990.
  
  Rocas plutonicas